11.8.2023
SK
Úradný vestník Európskej únie
C 283/55 Štvrtok 16. februára 2023
12. v tejto súvislosti pripomína, že preskúmanie viacročného finančného rámca v polovici trvania by mohlo umožniť posilniť rozpočet SPP, aby sa zohľadnil závažný vplyv inflácie na vstupné náklady a príjmy poľnohospodárskych podnikov; nabáda EÚ, aby hľadala alternatívne zdroje financovania mimo SPP, vypracovala príslušné opatrenia na zabezpečenie cenovej dostupnosti a prístupnosti hnojív v EÚ a zmiernila hospodársky vplyv tohto nedostatku hnojív;
13. pripomína členským štátom možnosť vypracovať v rámci svojich strategických plánov SPP, špecifické ekologické režimy na podporu organického hnojenia alebo priblíženia sa optimálnym hodnotám pH pôdy, ktoré by si vyžadovali nižšie používanie hnojív a viedli by k maximálnemu využitiu obmedzených zásob, režimy sektorové intervencie v iných odvetviach, ktoré môžu okrem iného zahŕňať opatrenia na podporu rozvoja alternatív minerálnych hnojív, na podporu spoločných a kooperatívnych prístupov k scenárom nedostatku, na uplatňovanie inovácií a technológií na zníženie používania hnojív;
14. uznáva a podporuje úlohu poľnohospodársko-potravinárskych družstiev vzhľadom na ich logistické, organizačné a hospodárske schopnosti podporovať miestne projekty výroby hnojív, a to tak z odpadu z chovu hospodárskych zvierat, ako aj z alternatív hnojív založených na fosílnych palivách;
15. vyzýva Komisiu, aby podporovala členské štáty pri hľadaní riešení na efektívne využívanie strategických plánov SPP s cieľom pomôcť riešiť situáciu v oblasti hnojív; podporuje členské štáty, aby podľa potreby prehodnotili svoje národné strategické plány SPP, a tak odstránili nedostatky s cieľom optimalizovať a znížiť používanie hnojív a únik živín, stimulovať nahradzovanie a doplnenie minerálnych hnojív živinami z organických zdrojov a urýchliť vhodné opatrenia v oblasti hnojenia, aby sa zabezpečila úrodnosť pôdy a optimálne výnosy a aby sa zároveň zabránilo úniku uhlíka do regiónov s nižšími výrobnými normami; zdôrazňuje, že tieto revízie by sa mali uskutočniť včas za predpokladu, že sa nezníži množstvo a kvalita produkcie, a nemali by sa považovať za zmenu ich národných strategických plánov SPP, čo je povolené len raz ročne; zdôrazňuje jasné prínosy, ktoré môže v tejto súvislosti priniesť striedanie plodín so strukovinami ako opatrenie na hnojenie vzhľadom na ich kapacitu fixácie dusičnanov, a tým aj zníženie množstva použitého hnojiva; vyzýva Komisiu, aby zabezpečila, že všetky členské štáty využijú možnosť využívania medziplodín v rámci dobrých poľnohospodárskych a environmentálnych podmienok v SPP;
16. nabáda členské štáty, aby naplno využívali potenciál nedávno prijatého nariadenia (EÚ) 2019/1009, ktorým sa revidovali pravidlá sprístupňovania EÚ produktov na hnojenie na trhu a ktorým sa umožňuje otvorenie jednotného trhu EÚ organickým hnojivám a hnojivám vyrobeným z biologického odpadu tým, že sa im poskytne možnosť získať označenie CE;
17. vyzýva Komisiu, aby aktualizovala definíciu pojmu maštaľný hnoj v právnych predpisoch Únie na jasné rozlíšenie medzi spracovaným a nespracovaným hnojom s cieľom náležite ich regulovať vzhľadom na ich odlišné zloženie a riziká, pokiaľ ide o znečistenie;
18. vyzýva Komisiu, aby zhromaždila vedecké dôkazy o účinkoch fermentovaného hnoja a iných spracovaných organických živín z hľadiska klimatických výhod a rizika znečistenia vody; vyzýva Komisiu, aby využila výhody, ktoré životnému prostrediu prináša používanie fermentovaného hnoja a iných spracovaných organických živín, ak je to vedecky dokázané, tým, že bude podporovať ich používanie a prípadne prispôsobovať právne predpisy;
19. vyjadruje poľutovanie nad tým, že oznámenie neslúži na uľahčenie používania organických alternatív chemických hnojív, akou sú RENURE, digestát z biologického odpadu získavaný anaeróbnou digesciou maštaľného odpadu a každý iný efektívny a overený nástroj, ktorý možno použiť v poľnohospodárstve aj v odvetví chovu hospodárskych zvierat, a žiada, aby sa príloha III k smernici o dusičnanoch na tento účel zmenila a aby sa naďalej dodržiavali zásady efektívnosti a bezpečnosti; vzhľadom na súčasnú krízu požaduje dočasnú výnimku, keďže RENURE a digestát má potenciál nahradiť chemické hnojivá bez toho, aby spôsobil dodatočné emisie, straty dusíka alebo produkciu hnoja; vyzýva Komisiu, aby bezodkladne a najneskôr vo svojom nadchádzajúcom pláne integrovaného hospodárenia so živinami navrhla legislatívne opatrenia na vykonávanie kritérií vypracovaných Spoločným výskumným centrom s cieľom umožniť bezpečné používanie RENURE nad prahovými hodnotami stanovenými pre pásma ohrozené dusičnanmi v smernici o dusičnanoch;